**Poročilo o izmenjavi v Københavnu v drugem semestru 2018/2019**

**Kako ste bili zadovoljni z izmenjavo in zakaj?**

Z izmenjavo sem bila zelo zadovoljna. Spoznala sem veliko ljudi iz različnih držav in kultur – to me je obogatilo do konca življenja. Danska in Danci se ogromno razlikujejo od Balkancev, kar me je v določenih situacijah motilo. Danska je precej draga in si potovanja nisem mogla privoščiti. Potovala sem edino v Malmo (Švedska) in okoliška mesta. Pozimi je zelo deževalo, pihalo in je zelo depresivno in monotono. Ampak, ko pride maj – »dansko poletje«, je nekaj najlepšega, kar sem doživela. København kot glavno mesto je zanimivo in prelepo. Vedno se nekaj dogaja in je ogromno aktivnosti. Najbolj všeč so mi njihova okoljska ozaveščenost, recikliranje in kolesarjenje kot način življenja.

**Ste imeli redna predavanja v angleščini ali samo občasne konzultacije?**

Vsa predavanja so bila v angleščini. Danci so izjemno dobri v angleščini in sem rabila nekaj časa, da sem prišla na njihovo raven. Predavanja sem imela z drugimi danskimi študenti, ki so izbrali International social work. Med drugim semestrom sem imela samo en predmet – Social Work in Urban Areas (SWAU 2019), ki je bil razdeljen na dva dela. V prvem sem imela raziskavo o dilerjih v Norrebro Parkenu, skupaj s študentko iz Španije in Danci. Na temelju raziskave in opažanja smo naredili razstavo in individualni seminar. V drugem delu smo zamenjali skupine in delali raziskavo o spolnih delavkah v bližini glavne postaje. Takrat smo imeli dvakrat konzultacije v povezavi z koncepti, ki smo jih obvladali na predavanjih. Izpit je bil skupinski pisni izdelek in smo ga morali samo oddati, ne pa zagovarjati. Nikoli nisem bila pod stresom in sem se ogromno naučila od danskih študentov, ki razmišljajo konstruktivno.

**Kako bi ocenili kakovost študija? Kakšni so bili profesorji?**

Profesorji in način poteka predavanj se zelo razlikujejo od naše fakultete. Najbolj všeč mi je, da na predavanjih ni bilo odnosa moči med profesorji in študenti, temveč smo bili vsi enaki. Za vsako predavanje smo se morali pripraviti, to je bilo večinoma branje člankov, ampak res zahtevnih člankov. Potem smo debatirali s profesorji in si na powerpointu prebrali najpomembnejše. Kakovost študija je zelo visoka, ampak je odvisno od tega, koliko sam bereš doma in se udeležuješ predavanj. Imeli smo ogromno terenskega dela in se učili metodo opažanja. To je nam je Erazmus študentom zelo pomagalo, da smo tako spoznali mesto. Študentje ne uporabljajo zvezkov in skript, najpomembnejši je laptop.

Profesorji so bili najboljši, kar sem jih do zdaj spoznala. Zelo strokovni, ampak hkrati tudi prijateljski in vedno pripravljeni pomagati. Res je, da so strokovnjaki na svojemu področju in da zelo veliko vedo. Ogromno lahko odneseš od njih, ampak le, če to hočeš.

**Kakšni so življenjski stroški v primerjavi s temi v Sloveniji?**

Cena nastanitve je dražja kot v Sloveniji. Sama sem plačevala 400 evrov, sem pa bila zelo srečna, da sem živela v danski družini in plačevala manj kot drugi Erazmus študenti. Oni so pa plačevali od 600 do 800 evrov za stanovanje. Hrana v trgovinah je enaka kot v Sloveniji, imajo dobro ponudbo in popuste. Če hočeš jesti zunaj in piti kavo, je pa luksuz. Kava stane cca 5 evrov, kosila so pa vsaj 2x dražja. Na faksu smo imeli kosilo za 4 evre, lahko si naložil neomejeno hrane in kavo za 2 evra. Urbano nisem kupovala, sem pa kupila kolo za 100 evrov in ga na koncu izmenjave prodala. Včasih sem kupila enosmerno karto (2 evra), kadar smo šli na teren.

**Koliko je treba imeti za namestitev?**

Okoli 600 evrov. Sem plačala univerzi 1200 DKK (cca. 160 evrov), da mi najdejo nastanitev, in sem dobila sobo v danski družini. Stroške nastanitve mi je v celoti pokrila štipendija, za stroške življenja sem potrebovala svoj denar.

**Je ustanova velika? Sprejme veliko tujih študentov? Kakšne so možnosti za druženje z domačimi in tujimi študenti?**

Univerza je veliko večja od FSD-ja. Oddelek za socialno delo ima svojo posebno zgradbo, ampak sodi pod University College Copenhagen. Veliko več študentov je kot v Ljubljani, stavba ima 4 nadstropja, dvorišče, balkon in najboljšo kantino. V mojem razredu je bilo okoli 15 tujih študentov, za druge letnike pa nisem prepričana, koliko jih sprejmejo.

Z Danci se težje spoznaš kot s tujimi. Dance sem spoznala le v razredu, ko smo delali končni projekt, zasebno pa nikoli nismo šli na pijačo. Z domačimi je težko vzpostaviti stik, morate pa biti res dobri prijatelji, da bi te nekdo sprejel. Vedno ti bodo pomagali, ne pa tudi poslušali tvoje žalostne zgodbe. Z Danci moraš biti vedno bolj na distanci in »keep it cool«, nikoli pa ne pokazati vseh čustev, ki jih v tem trenutku čutiš. Veliko jim pomeni toplina doma, saj je zima najbolj depresivna.

**Kakšno je mesto?**

Najlepše! Zelo varno, urejeno in čisto. Vsi so na kolesu, tudi če dežuje in piha, javnega prevoza sploh ne rabiš. Mesto je polno dogodkov in festivalov (Distortion festival na koncu maja, brezplačen ☺). Najbolj všeč mi je bila narava, ogromno je parkov in zelenja, in moderna arhitektura ter sprehodi ob kanalih.

**Kako je bilo poskrbljeno za obšolske dejavnosti?**

Prvi teden smo se vsi spoznali na welcome weeku. Imeli smo priložnost naučiti se kaj o danski kulturi, sistemu, ritualih in predstaviti svojo državo. Skupaj smo kuhali dansko hrano, vsak dan smo imeli zajtrk in kavo, jedli smo znani danski smorrebro. Plesali smo, delali plakate in žurali. Takrat sem spoznala vse Erazmusovce iz različnih smeri šolanja. Z nekaterimi sem se družila celotno izmenjavo in ostala dobra prijateljica. Obstaja tudi ESN organizacija, ki je poskrbela za potovanja v Rusijo, na Norveško in v druge države. Izleti so bili zelo dragi, zato se jih nisem udeležila. Po navadi smo se sami dogovarjali, kam bomo šli, in skoraj vsak vikend žurali in šli na ogled mesta.

**Kaj priporočate študentom, ki nameravajo iti na študij tja?**

Priporočam, da se izmenjave ne bojite in da greste, če že imate priložnost. Veliko se boste naučili o sebi in začeli razmišljati »out of the box«.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?«**

vujicicana98@gmail.com